b'\n_START_ARTICLE_\nBobby P\xc4\x83unescu\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen Bucure\xc8\x99ti, iar de la v\xc3\xa2rsta de un an s-a mutat cu familia \xc3\xaen Italia, la Milano, unde a r\xc4\x83mas p\xc3\xa2n\xc4\x83 la v\xc3\xa2rsta de 10 ani._NEWLINE_A terminat Facultatea de International Management \xc3\xaen Elve\xc8\x9bia \xc3\xaen 1998. \xc3\x8en 2007 a urmat un curs intensiv de film la Universty of Southern California - School of Cinematic Arts. La USC scrie \xc8\x99i regizeaz\xc4\x83 primul scurt metraj - Dear D (rolul principal Monica B\xc3\xaerl\xc4\x83deanu). \xc3\x8en 2007 scrie \xc8\x99i regizeaz\xc4\x83 primul lui film de lung metraj, "Francesca". Filmul este produs de Mandragora, casa de produc\xc8\x9bie de film ce a fost fondat\xc4\x83 de Cristi Puiu \xc8\x99i Bobby P\xc4\x83unescu. Filmul "Francesca" a avut premiera \xc3\xaen deschiderea sec\xc8\x9biunii Orizzonti a Festivalului de film de la Vene\xc8\x9bia din 2009. Filmul "Francesca" a fost selec\xc8\x9bionat la mai multe festivaluri de film interna\xc8\x9bionale, printre care East End London Film Festival (unde a primit premiul pentru cel mai bun debut), Gijon International Film Festival Spania (unde a primit premiul FIPRESCI), Silk Road International Film Festival, Turcia (unde a primit premiul pentru cel mai bun regizor, cea mai bun\xc4\x83 actri\xc8\x9b\xc4\x83 \xc8\x99i premiul criticii din Turcia). Filmul a mai participat \xc8\x99i la festivalurile interna\xc8\x9bionale de film din: Buenos Aires BAIFICI, Reykjavik, Bergen \xc8\x99i Wiesbaden.\n_START_SECTION_\nProduc\xc4\x83tor\n_START_PARAGRAPH_\nBobby P\xc4\x83unescu fondeaz\xc4\x83 \xc3\xaempreun\xc4\x83 cu Anca \xc8\x99i Cristi Puiu casa de produc\xc8\x9bie Mandragora. Mandragora a produs\xc2\xa0: Moartea domnului L\xc4\x83z\xc4\x83rescu 2005, (c\xc3\xa2\xc8\x99tig\xc4\x83tor Un certain regard la festivalul de film de la Cannes 2005 precum \xc8\x99i alte 45 de premii interna\xc8\x9bionale, filmul este considerat \xc3\xaentemeietorul valului rom\xc3\xa2nesc de film). \xc3\x8en 2008 a produs filmul de scurt metraj Megatron (regizor Marian Cri\xc8\x99an), film ce a c\xc3\xa2\xc8\x99tigat Palme d\'Or pentru scurt metraj. \xc3\x8en 2009, Bobby P\xc4\x83unescu a produs filmul Aurora, regizat de Cristi Puiu. Aurora a avut premiera la Festivalul de film de la Cannes 2010. Tot \xc3\xaen 2009 a produs si filmul Morgan al regizorului Marian Cri\xc8\x99an. \xc3\x8en acela\xc8\x99i an, 2009, Bobby P\xc4\x83unescu \xc3\xaempreun\xc4\x83 cu Cristi Puiu au produs filmul Francesca, film ce a avut premiera la Festivalul de Film de la Vene\xc8\x9bia \xc3\xaen 2009. \xc3\x8en anul 2012 a produs filmul Diaz: Don\'t Clean Up This Blood\n_START_SECTION_\nOm de afaceri\n_START_PARAGRAPH_\n\xc3\x8en 2007, revista Capital anun\xc8\x9ba apari\xc8\x9bia unui nou miliardar rom\xc3\xa2n. Era vorba de Bobby P\xc4\x83unescu, care, prin investi\xc8\x9biile imobiliare din \xc8\x9bar\xc4\x83 \xc8\x99i de peste hotare, devenise posesorul unei averi estimate la 1,6 miliarde dolari, \xc3\xaenainte de criz\xc4\x83. El este \xc8\x99i mo\xc8\x99tenitorul unui imperiu financiar ale c\xc4\x83rui baze au fost puse de tat\xc4\x83l s\xc4\x83u, omul de afaceri George Constantin P\xc4\x83unescu._NEWLINE_Un comunicat de pres\xc4\x83 al trustului Ringier, din 11 februarie 2010, anun\xc8\x9ba c\xc4\x83 Ringier Rom\xc3\xa2nia \xc8\x99i Bobby P\xc4\x83unescu au ajuns la un acord \xc3\xaen vederea transfer\xc4\x83rii propriet\xc4\x83\xc8\x9bii cotidianului Evenimentul zilei \xc8\x99i a revistei Capital c\xc4\x83tre nou \xc3\xaenfiin\xc8\x9bata companie "Editura Evenimentul \xc8\x99i Capital", al c\xc4\x83rei ac\xc8\x9bionar majoritar este Bobby P\xc4\x83unescu. Claudiu \xc8\x98erban, care de\xc8\x9binuse p\xc3\xa2n\xc4\x83 la data tranzac\xc8\x9biei func\xc8\x9bia de Director General Adjunct, a fost numit Director General al \xe2\x80\x9cEditurii Evenimentul \xc8\x99i Capital\xe2\x80\x9d._NEWLINE_\xc3\x8en prezent, Bobby P\xc4\x83unescu este \xc8\x99i un cunoscut om de pres\xc4\x83 din Rom\xc3\xa2nia. Este proprietarul ziarelor Evenimentul zilei, Capital, Curierul Na\xc8\x9bional, Gazeta de sud, Gazeta de Olt precum \xc8\x99i a televiziunii B1TV._NEWLINE_\xc3\x8en martie 2012, Bobby P\xc4\x83unescu a \xc3\xaenfiin\xc8\x9bat Solar Pictures, o cas\xc4\x83 de produc\xc8\x9bie aflat\xc4\x83 \xc3\xaen Statele Unite ale Americii.'